ОТЧЕТ ЗА ДЕЙНОСТТА НА ОМЕЕ  “ЕкоЕнергия” ЗА ПЕРИОДА 1997-1999г.
Програмата за дейността на ОМЕЕ се основава на дългосрочна програма за периода 1997-2002 г. и краткосрочна програма за 1997-1998 г. През първата година от съществуването на мрежата се осъществяват дейности, свързани предимно с учредяването и организационното й изграждане.
ЗАДАЧА 1
Основаване на общинска мрежа за енергийна ефективност
Дейност 1.1
Проучване на опита от дейността на подобни общински мрежи в България и в чужбина.
· Европейската мрежа “Енергийни градове” с централен офис в Безансон, Франция. 

· Проучен бе опитът на Холандия, в която над 15 години се работи с общините по специална програма за енергийна ефективност на местно равнище, главно от Холандската агенция за енергия и околна среда НОВЕМ. 

· Проучена бе нормативната база за създаване и функциониране на мрежата “Енергийни градове” в Полша. 

· бе проучена практиката на различни по тип сдружения и асоциации за енергийна ефективност в САЩ 

· Международния съвет за местни инициативи по околна среда (ICLEI), особено неговата инициатива “Градове за предотвратяване на промените в климата”. 

· мрежата “Енергийни градове” в Румъния. 

· програмите и инициативите за енергийна ефективност в местни общности в Дания, Швейцария и др. страни. 

· НСОРБ, Асоциацията на крайдунавски общини, Асоциацията на черноморските общини, Регионалната асоциация на общините “Тракия”. 

Резултати:
(а) Разработване на концепция за създаване на общинска мрежа за енергийна ефективност в България
Основните постановки на концепцията са:
Основна цел: Създаване на институционална структура, коята да обедини общините в действията им за повишаване на енергийната ефективност чрез конкретни действия и проекти за постигане на икономически, екологически и социални ползи.
ОМЕЕ ”ЕкоЕнергия” е създадена като доброволно, неформално сдружение на български общини, които желаят да допринасят за устойчивото развитие на общините чрез повишаване на енергийната ефективност.
Концепцията е определена от три стратегически цели :
· Разбирането за енергийния проблем като национален проблем от първостепенна важност за България 

· Създаване на условия за намаляване на бюджетните разходи на общините за енергия и за използване на спестните средства за финансиране на други приоритетни дейности на тяхната територия. 

· Намаляване на разходите за енергия на крайните потребители в общините (домакинства и стопански предприятия) 

(б) Координиране на дейността на мрежата с други общински мрежи в България
Създаването на ОМЕЕ се подготвяше по времето, когато се създаваше Националното сдружение на общините в Република България. Осъществено бе сътрудничество между двата екипа, което бе много полезно. Това сътрудничество продължава и има тенденция да се разширява.
Допълнително бяха осъществени връзки и с други организации и институции, работещи в сферата на енергийната ефективност. Особено полезно е установеното сътрудничество с Национална агенция по енергийна ефективност към МС. ОМЕЕ получава от Агенцията стимулираща подкрепа, която има благоприятни перспективи за разширяване.
Определено успешно бе установеното сътрудничество с Черноморския регионален енергиен център по програмата ФЕМОПЕТ, която дава възможности за разпространяване на информация сред общините за успешни проекти, осъществени в България, както и за европейски проекти и инициативи.
Политиката на ОМЕЕ е да се разширяват контактите с други организации и да се търсят възможности за осъществяване на съвместни дейности и проекти. Тази дейност е планирана като текуща и ще продължава.
(в) Разпространяване на информация за сродни организации в чужбина
Събраната и обработена информация от направените от ЕнЕфект проучвания за сродни организации в чужбина бе представена на някои от проведените семинари. Писмени материали по темата бяха раздадени на общините. Информация за сродни организации бе публикувана и в бюлетина “ЕкоЕнергия”. Работата по тази задача продължава.
Дейност 1.2.
Изграждане на организационната структура на общинската мрежа
Резултати:
(а) Формиране на инициативна група от кметове за създаване на общинската мрежа; среща на потенциалните основатели; определяне на целите, задачите и формите на действие на общинската мрежа.
На 7.02.1997 г. в Габрово бе проведена работна среща на представители от 23 общини и ЕнЕфект. На срещата бе представена концепцията за учредяване на общинска мрежа за енергийна ефективност и опазване на околната среда и работна програма за нейната дейност през началния период. Г-н Джон Тенант, Постоянен представител на Американската агенция за международно развитие (ААМР), който участваше в срещата, заяви подкрепата на агенцията за тази инициатива. Кметът и Председателят на Общинския съвет на община Габрово активно пропагандираха идеята. Представителите на всички общини, участващи в срещата, заявиха желание да станат нейни учредители чрез подписване на специален протокол. Протоколът бе подписан от представители на общините: Белене, Благоевград, Бургас, Варна, Видин, Габрово, Горна Оряховица, Добрич, Златоград, Казанлък, Карлово, Котел, Монтана, Омуртаг, Пазарджик, Плевен, Разград, Русе, Сливен, Сливница, Стара Загора, Хасково и Ямбол.
В протокола бяха определени необходимите следващи действия за създаване на условия за функциониране на мрежата.
(б) Регистрация на общините за участие в мрежата и определяне на общински отговорници за енергийна ефективност
Приета бе форма за регистрация на общините за членство в мрежата, с която кметът на общината като неин официален представител декларира желание за участие и посочва определения общински отговорник. До 30.03.1998 г. всички общини-учредителки на мрежата се регистрираха като участници в нея и определиха своя отговорник.
(в) Организиране на секретариат на мрежата за координиране на дейността
Функцията на секретариат на ОМЕЕ се изпълнява от ЕнЕфект. За изпълнение на тези свои функции ЕнЕфект реорганизира своята структура и определи експерти, които да осигуряват осъществяването на различните аспекти на тази функция.
Проектът “Стратегия за намаляване на емисиите на парникови газове чрез енергийна ефективност. Демонстрационна зона за енергийна ефективност в Габрово, Република България”, финансиран от Глобалния екологичен фонд чрез Програмата за развитие на ООН и стартирал от м. май 1998 г., създаде необходимите условия за доизграждането на секретариата и оборудването му с необходимата техника за осъществяване на планираните дейности. Изпълнителна агенция на този проект е Центърът за енергийна ефективност ЕнЕфект.
(г) Разработване на Правилник за организацията и дейността на общинската мрежа и програма за работа на мрежата
Проекти на първоначалните основни документи на сдружението - Временни правила за дейността и Програма за дейността 1997-2002 г. бяха разработени от Секретариата, в сътрудничество с някои кметове на общини.
Чрез Временните правила за дейността се определят статусът на общинската мрежа, нейните стратегически цели и задачи, формите на дейността, условията за участие в мрежата. Определени са формата и структурата на представителството на мрежата и начинът за координация на дейността й. Временните правила дават възможност за участие на общините в мрежата като участник или като наблюдател, в зависимост от степента на ангажиране с нейната дейност. Желанието за участие се заявява чрез писмо, подписано от кмета на общината, до секретариата на мрежата. Със заявката се определят общински отговорник за енергийна ефективност и желаната форма за участие в мрежата.
(д) Организационна работна среща на общинските отговорници за енергийна ефективност
На 12.03.1997 г. в София бе проведена първа работна среща на общинските отговорници за енергийна ефективност. Представени бяха мотивите за създаване на ОМЕЕ и концепцията за нейната дейност. Обсъдени бяха някои проблеми, свързани с практическото функциониране на мрежата и ролята на общинските отговорници.
(е) Учредително събрание на основателите; приемане на Правилника и програмата за работа; избор на органи за координация
На 19 ноември 1997 г. в Стара Загора се проведе втората организационна среща на Общинската мрежа за енергийна ефективност. В срещата участваха представители на общините-членки на мрежата - кметове, зам.-кметове и общински отговорници за енергийна ефективност, представители на Центъра за енергийна ефективност ЕнЕфект. Като официални гости на срещата присъстваха Джон Тенант (Постоянен представител на Американската агенция за международно развитие), Айра Бирмбаум (старши съветник по енергия и инфраструктура в ААМР, Вашингтон), Лада Стоянова (програмен специалист в ААМР), Робърт Русо (Електротек Консептс, Вашингтон), Гинка Чавдарова (Изпълнителен директор на Националното сдружение на общините в Република България), Георги Стоилов (Председател на Националната агенция за енергийна ефективност), Ендрю Попелка (Тисак Енджиниъринг, САЩ).
Основна цел на срещата бе да се приемат правила и план за дейността на мрежата и да се изберат представителните й органи. ЕнЕфект представи разработените проекти на документите, които бяха предварително предоставени на общините за мнения и коментари. След обсъждане и някои допълнения, участниците в срещата приеха Временни правила за дейността и Програма за работа на Общинската мрежа за енергийна ефективност за периода 1997-2002 г.. Бяха направени предложения за име на мрежата, но този въпрос остана за допълнително обмисляне. Бяха уточнени най-близките задачи на общинската мрежа, които формираха краткосрочната програма за 1997-1998 г. .
За членове на Председателството на общинската мрежа за енергийна ефективност бяха избрани:
Председател на мрежата: кметът на община Габрово;
Зам.-председател: кметът на община Стара Загора;
Членове: кметовете на общините Горна Оряховица и Карлово.
Съгласно Временните правила, ръководителят на Центъра за енергийна ефективност ЕнЕфект, който осъществява функциите на секретариат на мрежата, участва като член в Председателството на мрежата.
На срещата в Стара Загора участваха представители на всички общини от мрежата, с изключение на Благоевград, Котел, Омуртаг и Хасково.
ж) Срещи на Председателството на ОМЕЕ
След избора на Председателство на ОМЕЕ, неговите членове проведоха две работни съвещания: в Белене на 7 април 1998 г. и в Габрово на 16 септември 1998 г.
На съвещанието в Белене, бяха обсъдени следните въпроси:
· Становище по проекта за Закон за енергийна ефективност 

· Основни принципи за разработване на бизнес-план за функционирането на ОМЕЕ 

· Възможни критерии за подпомагане на общините при осъществяване на дейностите по енергийна ефективност в условията на ограничен от наличните проекти бюджет 

· Информационната база за енергийно потребление в общините 

· Възможности за осъществяване на електронна връзка между общините от мрежата и секретариата. 

· Необходимостта от осигуряване на обучение на общинските отговорници за работа с компютри. 

· Приемане на нов участник в мрежата - община Ботевград 

· Създаване на редакционен съвет за бюлетина на ОМЕЕ и обсъждане на неговото съдържание и вид. 

Дневният ред на съвещанието в Габрово включваше обсъждане на проект за бизнес план на ОМЕЕ, обсъждане на подготовката на годишната конференция на мрежата и други проблеми. Бе прието името на мрежата да бъде ЕкоЕнергия. Решено бе на годишната конференция на мрежата да се предложи настоящето Председателство да продължи да работи и през следващата година, а след това да има ротация и да се избере нов член. Във връзка с обсъждането на критериите за членство в мрежата, бе предложено като критерий да се използва броя на населението в общинския център, тъй като малките общини и населени места имат малък потенциал за енергоспестяване.
з) Разработване на стратегия за развитие на общинската мрежа за енергийна ефективност в България
Разработен бе проект за стратегия на ОМЕЕ за периода до 2010 г. Стратегията включва прогноза за дейностите на мрежата, тяхното развитие във времето и обезпечаването им с финансиране от различни източници.Обърнато е специално внимание на процеса на преход от пълно финансиране на дейността на мрежата по линията на международни програми към преобладаващо самофинансиране на дейността след 2003 г. Разработени са и някои специфични въпроси като: прогноза за членския състав на мрежата, условията за членство, управлението на организацията и формирането на собствени приходи.
и) Разработване на бизнес план на общинската мрежа за енергийна ефективност
Проектът за бизнес план на ОМЕЕ е разработен на основата на стратегията за развитие на мрежата. Целта на разработването на бизнес плана е да се подготви плавно и безпроблемно преминаване към самофинансиране на ОМЕЕ.
Дейност 1.3.
Съставяне на програма за обмен на опит между общините от мрежата и със сродни организации от страната и чужбина
Резултати:
Работна среща за обсъждане на съвременни форми за обмен на опит между общините от мрежата за повишаване на енергийната ефективност
Проблемът за формите за осъществяване на обмен на опит между общините от мрежата бе обсъждан многократно както в Секретариата, така и с общините. Стремежът е да се прилагат съвременни организационни и технологични форми, които да работят ефективно. Специално на него е посветен семинарът, който ще се проведе на 10 декември 1998 г. като съпътстващо събитие на Годишната конференция на ОМЕЕ. В семинара ще участват чуждестранни експерти, които ще представят своя значителен опит в механизмите за осъществяване на обмен на информация между местни общности, работещи за повишаване на енергийната ефективност.
(б) Годишна конференция на общинската мрежа с международно участие на тема: ”Енергийна ефективност в общините”
Първата годишна конференция на Общинската мрежа за енергийна ефективност “ЕкоЕнергия” ще се състои на 9 декември в София. Темата на конференцията е ”Енергийна ефективност в общините”. Включените в програмата доклади и дискусии ще представят потенциала и възможностите за повишаване на енергийната ефективност в българските общини. Ще бъде представен и международен опит на общини, градове и техни сдружения, които прилагат политика за енергийна ефективност и са реализирали конкретни проекти в тази област. В рамките на конференцията ще се проведе и оргонизационно заседание на ОМЕЕ, в което ще се представи за утвърждаване отчетът на мрежата за 1997 - 1998 година, ще се приеме стратегия за развитие на Общинската мрежа и план за дейността й през 1999 г. Ще се проведе избор на Председателство на мрежата за 1999 г.
В програмата на конференцията, на 10.12.1998 г. са включени като съпътстващи мероприятия:
· Семинар “ Енергийна ефективност на местно ниво - възможности за сдружаване в мрежи за енергийна ефективност” 

· Дискусия на кръгла маса по проблема:“Ефективността в българските болници в светлината на реформата в здравеопазването”. 

За участие в конференцията са поканени кметовете на общините от мрежата, общинските отговорници за енергийна ефективност, представители на държавната администрация, на финансови институции, на чуждестранни посолства и мисии, акредитирани в София, на национални и международни програми, на регионални енергийни центрове, на неправителствени организации. В програмата на конференцията ще участват и значителен брой чуждестранни гости от организациите на ООН, САЩ, Франция, Холандия, Германия, Русия, Полша, Румъния и др.
Конференцията ще се проведе в София, в конгресния център на Националния дворец на културата, зала 8.
(в) Установяване на връзка с центровете на сродни организации в чужбина и подготовка на предложения за използване на опита им
Бяха осъществени контакти с европейската мрежа “Енергийни градове” с централен офис в Безансон, Франция. За установяване на по-трайно сътрудничество с тази организация, нейният директор г-н Жерар Манян бе поканен да вземе участие в Годишната конференция на ОМЕЕ и да представи дейността й в специален доклад. Очаква се неговото активно участие и в дискусиите в семинара, посветен на практическите механизми за осъществяване на дейностите на мрежи за енергийна ефективност.
Бяха проведени няколко срещи с представители на Международния съвет за местни инициативи по околна среда (ICLEI). Бяха осъществени контакти и с представители на неговата инициатива “Градове за предотвратяване на промените в климата”. Г-ца Вирджиния О’Брайън, координатор на тази инициатива, бе поканена да вземе участие в Годишната конференция на ОМЕЕ и да представи дейността й в специален доклад. Инициативата “Градове за предотвратяване на промените в климата” непрекъснато увеличава своя обхват. Налице са възможности за включване на български общини в нея.
Във връзка с обучението, предвидено в рамките на проекта на ГЕФ, бяха създадени предпоставки за сътрудничество с Холандската агенция за енергия и околна среда НОВЕМ. Опитът на НОВЕМ за работа с общините по специална програма за енергийна ефективност на местно равнище се постави в основата на планираната за следващата година програма за обучение в България по общинско енергийно планиране.
ЗАДАЧА 2
Разработване на информационна система за енергийна ефективност
Дейност 2.1.
Изграждане на компютърна мрежа за разпространяване на информация
Резултати:
(a) Информация за осигуреността с компютри и програмни продукти на общинските отговорници. Създаване на връзка с общинската компютърна мрежа по програмата на Американската агенция за международно развитие за реформа в местното самоуправление
В контакт с общинските отговорници, бе събрана информация за осигуреността им с компютри и програмни продукти. Резултатите от проучването показват, че общинските отговорници нямат компютри или имат стари модели, които не дават възможност да се инсталират съвременни програмни продукти и не позволяват връзка чрез модем. Много от общинските отговорници нямат необходимите компютърни познания за работа със съвременните програмни продукти, необходими за работата на ОМЕЕ.
Общинската компютърна мрежа по програмата на Американската агенция за международно развитие за реформа в местното самоуправление може да бъде използвана за разпространяване на информация, но не може да осигури непрекъсната връзка между общинските отговорници и секретариата. Освен това, тя не обхваща всички общини от ОМЕЕ.
(б) Обучение на общинските отговорници за работа с новосъздадената компютърна мрежа - работно съвещание и учебен курс за крайни потребители и оператори на мрежата
Тази задача е свързана с необходимостта от осигуряване на съвременни компютри с модем за общинските отговорници. Този проблем постепенно ще бъде решен с проекта на ГЕФ. Тъй като проектът стартира по-късно от планираното, изпълнението на тази задача се забави. Направени са заявки за закупуване на компютри за отговорниците на първите пет общини, включени като пилотни в програмата за изграждане на информационна система за енергопотреблението в общините. След доставката им ще бъде проведено необходимото обучение за работа в мрежата. Необходимо е обаче общините да осигурят отговорниците да преминат общ курс за обучение за работа със съвременните програмни продукти. Постепенно с компютри ще бъдат осигурени всички общински отговорници, в съответствие със създаването на общинските информационни бази данни.
(в) Опитно разпространяване на информация по мрежата
Поради липсата на електронна връзка между секретариата и общинските отговорници, засега информацията се разпространява чрез писмени материали, изпращани по пощата или раздавани на провежданите работни срещи.
Дейност 2.2.
Разработване на информационна база данни за общините-участници в мрежата
Резултати:
(a) Справочна информационна система за общините от мрежата (визитни картички на общините)
Във връзка с подготовката на дейностите на Общинската мрежа за енергийна ефективност, ЕнЕфект подготви кратки справки за общините, изявили желание да участват в мрежата. Тези справки, след съгласуване с общините, станаха основа за разработване на “паспорти” на общините и на мрежата като цяло.
Целта на създаването на тези “паспорти” бе да се осигури обща справочна, географска, икономическа и културна информация за общините от мрежата, както и някои специфични данни, свързани с енергийната ефективност.
(б) Информационна база данни за общинско управление на енергията в общините-участници: източници и крайни потребители на енергия в общините (структура на информационната база и първи етап на събиране на информация в общините)
Започнато бе създаването на информационна система за енергопотреблението в общините - членки на ОМЕЕ. Системата включва информация за фактическите разходи на горива и енергия по функции и групи на общинските дейности в натурално изражение - първоначално за 1997 година общо и по тримесечия. Получени бяха данните от 21 общини от мрежата. Общините Златоград, Котел и Сливница все още не са изпратили информация. Събраната информация бе използвана за анализ на енергопотреблението в общинския сектор на общините от мрежата поотделно за всяка община и общо за всички общини от мрежата. В момента се събира информацията и за 1998 г. по тримесечия.
Създадена е структурата на базата, която ще се въведе в общините от мрежата. Тя е реализирана програмно с MS Excel и MS Access. Разработен е въпросник за попълване от общините и поделенията им от общинския сектор. Избрани са 5 пилотни общини - Габрово, Стара Загора, Карлово, Горна Оряховица и Белене, в които системата ще бъде проверена с цел усъвършенстването й. Досега са събрани данни за община Габрово и поделенията й.
Първият етап на работата по тази задача ще приключи с натрупването на общата информация по общини за 1998 г. и нейния анализ и завършването на пилотните проекти.
(в) База данни за завършени и текущи проекти за енергийна ефективност в общините от мрежата (първи етап)
Работата по тази база данни не е започнала пълноценно.
Дейност 2.3.
Създаване на периодичен информационен бюлетин на общинската мрежа
Резултати:
(a) Съставяне на редакционен съвет на периодичния информационен бюлетин
На първата среща на Председателството на ОМЕЕ в Белене бе прието ЕнЕфект да изпълнява функциите на редакционен съвет на периодичния информационен бюлетин на мрежата “ЕкоЕнергия”. За целта ЕнЕфект определи експертите, които ще формират редакционния съвет. За главен редактор на бюлетина бе определен арх. Здравко Генчев, който има значителен опит в тази дейност.
(б) Разработване на тематичен план на бюлетина
ЕнЕфект разработи тематичен план за съдържанието на бюлетина на мрежата ЕкоЕнергия за 1998 г.
(в) Издаване и разпространяване на тримесечен информационен бюлетин (първи брой)
Към декември 1998 г. са излезли от печат два броя на бюлетина “ЕкоЕнергия”, вкл. на български и на английски език. Предвижда се през 1999 г. разпространяването му да става освен в печатен вид, и по Интернет.
Дейност 2.4.
Разработване на информационна база данни за енергийна ефективност
Резултати:
(a) Справочна система на информационни източници за енергийна ефективност (проектиране и програмиране на системата, първи етап на зареждане на информация)
Експерти от ЕнЕфект проектираха и програмираха система за информационни източници за енергийна ефективност. Базата данни, с която тя работи, съдържа информация за литература и публикации в областта на енергийната ефективност, с която разполага ЕнЕфект. Досега са обработени 3000 документа и са въведени около 2000 записа. Базата данни е проектирана и реализирана с програмния продукт Microsoft Access. Информацията е структурирана в 5 главни теми: енергийна политика, изграждане на потенциал, демонстрационни проекти, технологични проблеми на енергийната ефективност, екологични аспекти на енергийната ефективност. Главните теми са конкретизирани в 26 предметни области. Подготвено е ръководство за потребителя на системата. Системата ще бъде поддържана и допълвана от ЕнЕфект.
Тази информационна система ще се използва не само от експертите на ЕнЕфект в процеса на работата им, но ще бъде достъпна и за общините чрез Секретариата. Формата на ползване от външни потребители ще бъде уточнена в процеса на работа.
ЗАДАЧА 3
Специализирано обучение за енергийна ефективност
Дейност 3.1.
Разработване на програмна схема и материали за обучение
Резултати:
(a) Проучване на нуждите от специализирано обучение в общините
Проучването на нуждите от специализирано обучение в общините бе проведено в рамките на подготвителния етап на проекта на ГЕФ от експерти на ЕнЕфект, в сътрудничество консултантите г-н Тронд Далсвен от норвежката специализирана агенция за обучение в сферата на енергийната ефективност ENSI, г-жа Синди Кохуска-Манин от френския клон на същата агенция, и инж. Андрю Попелка от САЩ, ръководител на програма за обучение по енергийно обследване на сгради. Целта на това проучване бе да се осигури ефективност на бъдещите програми за обучение, планирани за петте години на проекта.
Като елемент от проучването, на 20 март 1997 г. в Габрово беше проведен семинар на тема ”Бъдещи програми за обучение за повишаване на енергийната ефективност в България”. Семинарът имаше дискусионен характер. Целта му беше да се определят приоритетните теми за обучение на общините за повишаване на енергийната ефективност, групите, които трябва да бъдат обучавани, както и подходящите форми на организация на бъдещото обучение.
Лектори на семинара бяха г-н Тронд Далсвен, г-жа Синди Кохуска-Манин и инж. Андрю Попелка.
Като основа на дискусията, бяха представени следните основни доклади:
· Проектите за повишаване на енергийната ефективност като процес 

· Преодоляване на бариерите пред енергийната ефективност чрез специализирано обучение 

· Международни програми за обучение в сферата на енергийната ефективност 

В семинара участваха представители на различни групи от общинската администрация, на технически университети, на енергоснабдителни предприятия, на публични институции, експерти и др.
Като резултат от семинара и допълнителните проучвания бе разработен първи вариант на програмата за обучение, включена в проекта на ГЕФ.
Дейност 3.2.
Провеждане на програми за обучение за общините от мрежата
Резултати:
(a) Провеждане на семинар на тема “Общинско енергийно планиране и управление”
На 12.02.1998 г. в София, в сградата на Университета за архитектура, строителство и геодезия, се проведе семинар за общинските отговорници по енергийна ефективност на тема ”Общинско енергийно планиране и управление”. Целта на семинара беше да осигури на участниците информация за основните предпоставки и възможни подходи при създаването на общински програми за енергийна ефективност. Основните доклади бяха представени от експерти от ЕнЕфект:
· Основи на общинското енергийно планиране и управление - европейският опит и възможности за приложение в България. 

· Практически подход към създаване на енергийна политика на общинско ниво: пет стъпки към създаване на енергиен план 

· Планиране на проекти за енергийна ефективност в сгради, енергийни ревизии 

· Информационна база за потреблението на енергия в общинските обекти: първа стъпка към общинското енергийно управление 

Гости на семинара бяха г-жа Керол Малхоланд от американската консултантска компания ”Група за международни ресурси” и г-н Робърт Русо от американската компания Електротек Консептс. Те представиха информация за финансиране на енергийната ефективност в общините с примери от САЩ.
Участниците се запознаха с два пилотни проекта за енергийна ефективност по програма ФАР, осъществени или в процес на реализация в Пловдив и Радомир.
В семинара участваха 34 представители от 15 общини от мрежата.
(б) Провеждане на семинар на тема “Финансиране на проекти за енергийна ефективност”
В Белене, на 7 и 8 април 1998 г., бе проведена работна среща на Общинската мрежа за енергийна ефективност, организирана от Центъра за енергийна ефективност ЕнЕфект, община Белене и в сътрудничество с Черноморския регионален енергиен център и Асоциацията на дунавските общини. Освен темата за финансиране на проекти за енергийна ефективност, програмата на срещата бе допълнително обогатена и включваше пет заседания с основни теми:
· Проект на Закон за енергийна ефективност 

· Организация на Европейския съюз за поощрение на енергийните технологии (ОПЕТ и ФЕМОПЕТ) 

· Енергийна ефективност и опазване на околната среда - глобални и локални ефекти 

· Финансиране на общински проекти за енергийна ефективност 

· Програми за енергийна ефективност 

Мотивите и проектът на Закона за енергийна ефективност бяха представени от г-н Георги Стоилов, Председател на Националната агенция за енергийна ефективност към МС. Представена бе и разработената под егидата на Агенцията Национална програма за енергийна ефективност до 2020 г. Проектът за закон бе предварително изпратен до общините-членки на мрежата от Секретариата. Проведе се дискусия по текстовете на проекта, в която представителите на общините взеха активно участие.
Г-н Педро Палестерос, представител на Директорат ХVII на Европейската комисия в Брюксел представи програмата ДЖУЛ - ТЕРМИ и създаването на мрежа на членовете и асоциираните членове на Организацията за поощрение на енергийните технологии (ОПЕТ и ФЕМОПЕТ). Представяни бяха Центъра на ФЕМОПЕТ в България и ФЕМОПЕТ Черноморски регион.
Международната и националната политика за предотвратяване и смегчаване на климатичните промени след Третата конференция на страните по Рамковата конвенция на Обединените нации по изменение на климата, състояла се от 1 -10 декември 1997 г. в Киото, Япония бе представена от г-н Теодор Иванов, гл. експерт в МОСВ. Прогнози за емисиите на парникови газове в България и мероприятия за намаляването им представи ст.н.с. д-р инж. Христо Христов, ръководител на колектива, разработил Националното съобщение по Рамковата конвенция по промените в климата.
Възможностите за финансиране на проекти за енергийна ефективност от Националния доверителен еко-фонд представи д-р Валентин Босевски, Председател на УС на НДЕФ. Представени бяха и перспективните възможности за финансиране от Националния фонд за енергийна ефективност.
На участниците бяха предоставени значителен брой информационни материали: Годишния доклад за 1997 г. на програмата за енергийна ефективност THERMIE на EС, информация за ролята на Черноморския Регионален Център като организация за подпомагане на енергийни технологии, цели и основни задачи на ФЕМОПЕТ България, обща информация за Националния доверителен еко-фонд.
Министерство на околна среда и водите предостави два материала за разпространяване сред общините, изготвени със съдействието на немския институт по урбанистика: ”Управление на енергопотреблението в общините” и “Атлас на околната среда”. Беше разпространена и брошурата на МОСВ, изясняваща необходимите документи и изисквания за предоставяне на средства от фондовете за опазване на околната среда.
Семинарът завърши с посещение на площадката в Белене, отредена за атомна електроцентрала, разглеждане на съоръженията и оживена дискусия за бъдещето на атомната енергетика у нас.
Работната среща в Белене беше изключително добре посетена от общините от ОМЕЕ и премина при много голям интерес от страна на участниците. Участваха 31 представители от 16 общини от мрежата, 14 представители на 12 Общини от Асоциацията на дунавските общини и 23 гости.
(в) Допълнителни проведени съвместни срещи и семинари
В резултат на ползотворното сътрудничество с програмата ФЕМОПЕТ Черноморски Регион, бяха проведени съвместно няколко семинара. В Ловеч на 25 юни 1998 г. и в Благоевград на 17 септември 1998 г. бяха проведени регионални семинари на тема ”Съвременни енергийни технологии в градоустройството, болници, сгради и осветление”. На 8 октомври 1998 г. в Габрово се проведе семинар на тема “Енергийният мениджмънт - необходимата практика за икономия на енергия в индустрията, чрез енергоефективни и екологосъобразни решения”.
Специализиран семинар на тема ”Газопроводни системи от полиетилен” беше проведен в Пловдив на 29 септември 1998 г., по време на Международния технически панаир. Семинарът бе организиран от “Газтек - България”-АД и “Солвей Полиолефини Европа”. Семинарът бе ориентиран към фирми, проектиращи, изграждащи или експлоатиращи газопроводни системи, вносители на оборудване за изграждане, контрол и поддръжка на такива системи, както и на други организации и фирми, работещи в областта на газовата индустрия. Организаторите на семинара поканиха за участие 10 представители на ОМЕЕ чрез секретариата на мрежата. Присъстваха представители от шест общини от мрежата - Плевен, Ботевград, Пазарджик, Варна, Русе и Стара Загора и двама експерти от ЕнЕфект.
